Planul lui Tottenham cu Radu Drăgușin după ”bomba” aruncată de Florin Manea, dezvăluit în presa din Anglia
Florin Manea, agentul lui Radu Drăgușin, a anunțat zilele trecute în presa din Italia că ia în considerare un transfer al fotbalistului român, dacă Ange Postecoglou nu îi va oferi mai multe minute.
Anunțul impresarului a circulat rapid în toată Europa și a apărut informația potrivit căreia Napoli ar dori să îl transfere pe Radu Drăgușin, iar Spurs ar fi dispusă să îl cedeze pe internaționalul român pentru aproximativ 46 de milioane de euro.
Tottenham nu vrea să îl vândă pe Radu Drăgușin
Britanicii de la FootballInsider247 au anunțat, însă, în exclusivitate faptul că cei de la Tottenham nu au de gând să îl vândă pe Radu Drăgușin în această vară, chiar dacă fundașul român nu a primit prea multe șanse din partea lui Ange Postecoglou.
Surse apropiate clubului au anunțat că, din următoarea stagiune, Radu Drăgușin va deveni un om important în angrenajul tehnicianului australian. De altfel, englezii susțin că fotbalistul român va avea șansa să joace și în competițiile europene. În acest moment, Tottenham ocupă locul 5 în clasamentul din Premier League, poziție ce duce în Europa League, și nu mai poate rata prezența în competițiile europene.
Radu Drăgușin a evoluat doar în șapte partide pentru Tottenham și a acumulat 244 de minute. Tottenham l-a transferat pe fundașul român în iarnă, când le-a plătit celor de la Genoa aproximativ 30 de milioane de euro.
- 25 de milioane de euro este cota de piață a lui Radu Drăgușin, conform Transfermarkt.
Florin Manea: "Nu m-a sunat nimeni"
Agentul fundașului român, Florin Manea, a reacționat după ce s-a zvonit că echipa patronată de Aurelio De Laurentiis ar fi din nou interesată de Drăgușin.
"Eu nu știu nimic, nu m-a sunat nimeni să-mi spună că este dorit (n.r. - la Napoli), dar interes, zvonuri există. Pentru faptul că n-a prea jucat, lumea crede că vrem să plecăm, dar nu cred că este cazul. M-au mai sunat pe ideea 'Ați fi interesați?' din Serie A și Bundesliga.
Totuși, Radu este sub contract cu Tottenham pentru încă șase ani, nu cred că vor să-l vândă. Au zis că sunt mulțumiți cu el și că va juca mult mai mult din sezonul viitor", a spus Manea, potrivit iAMSport.ro.
Urmăriți SPORT.RO și pe Google News